Anne Baastrup (SF), 2013-02-05:
Jeg skal hilse fra den radikale ordfører, som ikke kan nå frem, og sige, at Det Radikale Venstre støtter forslaget.
Det har været en lidt mærkelig debat om det her lovforslag, ikke med Dansk Folkeparti, men med Venstre.
Jeg ved, at afbureaukratisering aldrig er nemt.
De partier, mennesker, der har lavet et system med et vist bureaukrati, slås med næb og kløer for at forhindre, at det bliver lavet om, selv om vi kommer til at bruge penge, som bruges til papirflytteri, ude hvor de kan virke.
Den tidligere borgmester fra, jeg tror, det var fra Rødekro, beskrev på et tidspunkt til en konference, jeg var til, hvor besværligt det var for hende, at hun skulle lave udbudsmateriale på den der tvungne fritvalgsordning, vel vidende at der ikke var et eneste firma, der overhovedet kunne drømme at byde ind.
Det er efter min bedste overbevisning spild af gode ressourcer, når vi kan se den type af eksempler.
Jeg er helt sikker på, at Tove Larsens eksempel ikke er det eneste.
Noget af det, som jeg også kunne fornemme at Venstre kritiserede, var, at man kunne stå i en situation, hvor en ældre blev dårligere og dårligere, og der var ikke nogen, der ville fortælle det til kommunen, således at den ældre kunne få den relevante hjælp.
Jeg vil sige, at jeg har svært ved at se forskellen på Venstres fremhævede, forkromede model om frit valg og den model, regeringen her lægger frem.
Sagen er i al sin enkelhed, at det samme kunne ske under den gamle model.
Det, der bare er lagt ind i den nye model, er, at jo bedre man er til at pleje den ældre, jo mere rehabilitering man kan give den ældre, jo mere selvhjulpen den ældre kan blive, jo flere penge bonner der ind på kassen i det enkelte firma.
Jeg synes, at vi alle må have en interesse i, at de ældre rent faktisk hjælpes til at blive mere selvhjulpne, få mere værdighed i stedet for at blive fastholdt i en situation, hvor det pågældende firma ikke særskilt tjener penge på at rehabilitere den ældre.
Så det, at man giver muligheden for at samle tilbuddet, tror jeg vil være til gavn for ældre, der muligvis skal over en hurdle og så kan komme ud på den anden side og måske kunne gå op og ned ad trapperne igen.
Det tror jeg vil være fremmende, så derfor ser jeg meget gerne, at vi i Folketingets Socialudvalg måske graver et spadestik dybere i diskussionen om det her lovforslag og spørger: Hvad er det egentlig, der er det reelle?
Hvis det er ideologi, så er det fair nok for mig.
Det er fint, og så synes jeg, at Venstre skal holde fast i det, men hvis det blot handler om, at man ikke rigtig har læst lovforslagets intentioner, synes jeg, at vi skal prøve at komme det skridt videre og se, om vi ikke i fællesskab kan vedtage den her ordning.
Vi ved jo, at det er bedre for den kommunale forvaltning, at det er bedre for de ældre, og at det er bedre for de mennesker, som skal beskæftige sig med de ældre, at de ved, hvad det er, de har at rette sig efter.
Jo mere vi kan tale denne nye ordning op, i stedet for at den konstant bliver kritiseret, jo større er chancen for, at det rent faktisk også lykkes os at lave en god pleje af ældre, der har brug for varig hjemmehjælp og pleje. Så samlet set tror jeg altså godt, at vi kan tale os til hinanden i stedet for fra hinanden.
Jeg skulle hilse og sige fra SF's folketingsgruppe, at vi støtter lovforslaget.
Høringssvar gør altid indtryk.
Men det, vi jo også skal huske, er, at Dansk Erhverv står i en situation, hvor de både skal tilgodese de firmaer, der på nuværende tidspunkt er i branchen, samtidig med at de kan se, at der kommer en ny udvikling, med hensyn til hvilke nye virksomheder der måske kan overtage andre dele af ældreplejen.
Det er klart, at de jo vil problematisere, indtil de er helt sikre på, at udviklingen går den rette vej.
Når det drejer sig om Ældre Sagen, synes jeg også man skal se på Ældremobiliseringens svar, for det er mit klare indtryk, at de mennesker, som beskæftiger sig med plejen af de ældre, oplever, at det her kan give et kvalitativt spring fremad.
Vi skal også huske, at kvalitetsstandarderne stadig væk er der.
Vi skal også huske på – det kunne jeg også mærke på de spørgsmål, der kom – at det rent faktisk er sådan, at kommunen stadig væk er ansvarlig for, at den pleje, man giver til de ældre, er af høj kvalitet.